ལས་དོན་འདི་རིགས་སྒྲུབ་པ་དང༌།སྲིད་གཞུང་གི་སྲོག་སྙིང་ཆུང་ངུ་ཞིག་ཉར་གཅེས་བྱེད་པའི་དོན་དུ་༡༩༥༠ལོ་འབྲས་ལྗོངས་སུ་བཞག་པའི་གསེར་དང༌།དངུལ་ས་ཕག་རྣམས་ཕན་ཐོགས་ཆེན་པོ་བྱུང༌།དེ་རྣམས་རིན་བསྒྱུར་བྱས་ན་ཡང༌།ང་དང༌།ངའི་གཞུང་ནས་བཙན་བྱོལ་བོད་མི་དང༌།མ་འོངས་པའི་བོད་ཀྱི་དོན་དུ་དགོས་མཁོ་སྒྲུབ་དགོས་པ་ཡོངས་རྫོགས་ལྡེངས་པ་མེད།གནས་ཡུལ་འདྲ་མིན་གང་སར་འདི་སྣང་འཚོ་ཐབས་ལ་དོ་གལ་ཆེན་པོར་བཟུང་བ་ལྟར་ངེད་དང༌།བཙན་བྱོལ་བོད་མི་ཡོངས་རྫོགས་ནས་ང་ཚོའི་ཆོས་ལ་དོ་གལ་ཆེན་པོར་འཛིན་གྱི་ཡོད།ཆོས་ཀྱི་མཛད་སྒོ་རྣམས་བོད་དུ་ཡོད་པ་ལྟར་བྱེད་ཀྱི་ཡོད་ཀྱང༌།གྲ་རྒྱས་ཕུན་སུམ་ཚོགས་པ་ནི་འབྱུང་མི་ཐུབ།སྔར་ཕན་དེ་གྲས་ཧ་ཅང་གྲ་རྒྱས་ཆེས་དྲགས་པས་ད་ཆ་ཅུང་ཟད་འཁུ་བསྡུ་བྱས་ན་ཡང་ལེགས་པ་མེད་དམ་སྙམ།ངེད་ནས་རང་གི་ཆོས་ཀྱི་སློབ་སྦྱོང་མུ་མཐུད་ཀྱིས་བྱེད་བཞིན་ཡོད་པའི་ཁར།དེང་དུས་འཛམ་གླིང་གི་གནས་ལུགས་རྣམས་རྟོགས་ཆེད་དབྱིན་ཡིག་ལའང་སྦྱང་བརྩོན་གང་ཐུབ་བྱེད་ཀྱི་ཡོད།དེ་སྔོན་རྒྱ་གར་དུ་ཡོང་སྐབས་སྲིད་དོན་རྐྱེན་དབང་གིས་གནས་སྐོར་འཕྲོ་ལུས་གྱུར་པ་ཚོར་ད་ལམ་མཇལ་བསྐྱོད་བྱས་པ་མ་ཟད།ཡེ་ཤུ།ཧིན་དུ།འཇེན་སོགས་ཀྱི་ལྷ་ཁང་འགའ་ཤས་སུ་ཕྱིན་པ་དང༌།ཆོས་ལུགས་གཞན་གྱི་མི་སྣ་འགའ་ཞིག་དང་གླེང་མོལ་སྐབས་ཚང་མར་མཐུན་ཕྱོགས་ཀྱི་གཞི་རྟེན་ཞིག་ཡོད་པ་དེར་དགའ་བོ་བྱུང༌།རྡོར་གདན་དང༌།ཝར་ཎར་གནས་མཇལ་སྐབས་བོད་ཀྱི་གྲྭ་རིགས་བརྒྱ་དང་དྲུག་ཅུ་རེ་གཉིས་བསྙེན་རྫོགས་སུ་བསྒྲུབས།དེ་ནི་ངེད་ནས་བསྙེན་རྫོགས་བྱེད་པའི་ཐོག་མ་ཡིན།དེང་དུས་བོད་ནང་སངས་རྒྱས་ཀྱིས་གསུངས་པའི་ཆོས་ལ་དམའ་འབེབས་སྐྱོན་འཛུགས་བྱེད་པའི་སྐབས་འདིར་སངས་རྒྱས་སྐུ་དངོས་ཀྱིས་ཆོས་གསུངས་པའི་གནས་ཡུལ་དེར་ངེད་ནས་བསྙེན་རྫོགས་སྡོམ་སྤེལ་བྱས་པ་དེ་ནི་ཤིན་ཏུ་སྐལ་བ་བཟང་པོ་ཡིན་པར་བསམ་བྱུང༌།